TANULÓVEZETŐK ORSZÁGOS ÉRDEKVÉDELMI KÉPVISELETE EGYESÜLET (TOÉK)

 ETIKAI KÓDEX

Nemzetgazdaságunk legnagyobb foglalkoztatója és a gazdaság húzó ereje a közlekedés-logisztika ágazata. A járművezetők képzése alappillére a szabad mozgásnak, a munkavállalásnak, egyéb helyváltoztatásnak. Közös érdekünk a belesetmentes egymást értő, egymást megértő dinamikus közlekedés, amihez kellően képzett, együttműködő, egymást segítő, tiszteletben tartó járművezetőkre van szükség. A járművezető-képzés minden szereplőjének ki kell venni a részét, hogy hozzáállása, munkája hatására minél magasabb szakmai szinten kerüljenek be a közlekedésbe az új járművezetők, ami a biztonságot, és a közlekedés színvonalát növeli. A törvényi hátteret a minisztériumok, szaktárcák, törvényei, rendeletei, tantervei szabályozzák.

A tanulók bizalommal fordulnak a képzésben résztvevőkhöz, amit tisztességes hozzáállással, becsületes munkával kell viszonozni. A tanuló és a képzőszerv között Felnőttképzési Szerződést kell kötni, melynek törvényileg kötelező tartalmát mindkét félnek be kell tartani. A szerződés nem lehet a tanulók számára előnytelen, megtévesztő, záradékaiban plusz anyagi követeléseket bújtató dokumentum.

A kódex célja, hogy a tanulók jó érzéssel, elégedetten minél magasabb szinten sajátítsák el ismereteiket, a szakoktatók tudásuk legjavát adják a képzés során és a vizsgán igazságos, emberközpontú szakmai döntés szülessen.

A képzésben részt vevő tanulóknak joga van a magas szakmai színvonalú etikus képzéshez, az igazságos, rejtett költségek nélküli anyagi elszámoláshoz. Joga a szabad autósiskola választás, szakoktató választás. A Felnőttképzési Szerződés kötelező tartalmi elemeinek betartása és betartatása. A tanuló joga a foglalkozások időpontjainak megválasztása, kötelessége a megbeszélt időpontokon való aktív együttműködő részvétel. Elégedetlenség esetén a tanulóknak joga az oktató váltás, az autósiskola váltás, a panasz megfogalmazása és a törvényi jogorvoslat.

A képzésekben részt vevő autósiskolák és szakoktatók a legjobb szakmai tudásuk szerint kell hogy végezzék munkájukat. A munkájuk során etikus, jóindulatú, együttműködő hozzáállásukkal segítik a tanulókat a minél magasabb szintű járművezetővé válásukban. Közös cél a tanuló és a közlekedési szakemberek közötti hús-vér diák-pedagógus viszony kialakulása. Hozzuk ki egymásból a legjobbat és a legtöbbet.

A felkészült tanulók vizsgáztatói egyedi felelősséggel értékelik a tanulók teljesítményét és egyben a szakoktatóik munkáját. A vezetési vizsgákon a vizsgakövetelményeken túl a vizsgabiztosok személyes szakmai és emberi példamutatására, etikus, igazságos, egyelő elbíráláson alapuló döntésére van szükség. A vizsgabiztos értékelésének útmutatásai, jövőbe mutató tanácsai pozitívan hathatnak az új járművezetőkre, vagy az esetleges pótvizsgázóra.

A képzésben résztvevő összes szakember szakmai felelősségén túl az emberi hozzáállás, empátia, jóindulat az egyenlőség elve, a kölcsönös tisztelet ami partneri kapcsolatot teremt a tanuló és a szakemberek között, mögöttünk hagyva a hideg gépies hierarchiára épülő hozzáállást. Figyeljünk egymásra, tiszteljük egymást és munkánkat, kezdjük el a jövő türelmesebb, megértőbb, előzékenyebb, kulturáltabb, biztonságosabb közlekedését építeni.

A pártolótagságommal nyilvánosan egyetértek a TOÉK Etikai Kódex-ével és betartom az abban lévő szakmai és erkölcsi normákat, hibáimat a pártolótagsági többség bírálja el.